**FUPs respons på «Rapport fra evalueringskomiteen for programevaluering av kurs i pedagogisk basiskompetanse ved UiO» behandlet i FUP-møte 16.12.15.**

*Generelle kommentarer* FUP takker for den tilsendte og kritiske gjennomgangen av programporteføljen for pedagogiske basiskompetansekurs. Det å bli bekreftet på våre måter å jobbe på, men samtidig se svake punkt, og bli utfordret på hvordan vår kursvirksomhet innehar utviklingspotensial, er meget nyttig. FUP ser imidlertid noen problemer med rapporten som gjør det vanskelig fullt ut å utnytte potensialet som en kritisk evaluering kan innebære. Dette omhandler særlig hvordan det tilsendte skriftlige grunnlagsmaterialet er vektet i forhold til annet dokumentasjonsmateriell. Vi tenker spesielt på FUPs egenrapport om programmet pedagogisk basiskompetanse fra vår 2015. Komiteen sier selv at egenrapporten, sammen med annet tilsendt materiale, ble benyttet som forberedelse til plassbesøket 4. nov, men at komiteen har lagt stor vekt på materialet fra plassbesøket 4. november. Rapporten reflekterer dette ved at der det henvises til begrunnelser og beskrivelser av kurs oa er det lagt overveiende vekt på enkeltutsagn fra møtet med FUP 4. nov. FUP mener at dette gir et begrenset (og noe tilfeldig) bilde av den totale kursvirksomhet, kursenes forskningsbaserte og pedagogiske forankring og begrunnelse, samt FUPs oppfølging av vurderinger og videreutvikling av kursene. Flere av de områdene komiteen etterlyser aktivitet på, omtales i egenrapporten.

Videre ser vi at komiteen berører spørsmål som ligger utenfor det opprinnelige evalueringsmandatet. Dette ser FUP likevel som positivt fordi komiteen tydelig mener at FUPs aktiviteter er viktige for å sikre utdanningskvalitet ved UiO. Selv om komiteen ikke vurderer ressurssituasjonen, leser FUP en positiv støtte til at FUP må sikres flere permanente stillinger som vil kunne bidra til bedre kontinuitet i det universitetspedagogiske arbeidet i hele UiO organisasjonen. Økt aktivitetsnivå (som f.eks. fagdidaktisk tilspissing) krever økte ressurser. Under listes noen av de satsninger som FUP ser at komiteen etterlyser og som dels allerede er iverksatt og som FUP vil jobbe videre med.

***Videre satsing for FUP – råd fra evalueringskomité***

* Fortsette det tette samarbeid med forskningsgruppene.
* Mer fokus på fagdidaktisk kompetanse i FUP (styrke egen kompetanse, øke samarbeidet med fagmiljøene ved de øvrige fakultetene og rekruttere nye medarbeidere).
* Mer fokus på flerkulturalitet og kjønn.
* Videreutvikle kursporteføljen: Lære fra utviklingsarbeidet med «UH ped på nett»-prosjektet Utvikle et tilbud utover basiskompetanse. Sikre rød tråd i hele basiskompetanseporteføljen, og i kurs utover den.
* Arbeide videre med nye læringsformer, som ny undervisningsteknologi og digital eksamen.
* Følge opp metarefleksjon rundt evaluering av - og forskning på - kursdeltagernes læringsutbytte av kurs over tid; systematisk analyse av utviklingsarbeider.
* Videreutvikle og forbedre evalueringsmetodene for kurs; bedre utnytte digitale muligheter (bla lagre e-postadresser til tidligere deltakere og invitere dem på senere arrangement).
* Styrke spredning av UH-pedkompetanse på hele UiO, f.eks. gjennom *Teaching Academy*
* Jevnlig vurdering og oppdatering av forskningslitteratur som vi anvender i kurs.
* Dialogmøter med studiedekanene.
* Systematisk forskning på egen UHped-praksis (f.eks Formation-prosjektet)